Didysis vampyras
Didysis vampyras (Desmodus rotundus), angl. Common Vampire Bat, vok. Gemeiner Vampir) – lapanosinių (Phyllostomidae) šeimos šikšnosparnių rūšis. Paplitusi Centrinėje ir Pietų Amerikoje, nuo pietų JAV šiaurėje iki centrinės Argentinos pietuose. Ilgis 6,5-9,5 cm. Sveria 20-50 g. Minta šviežiu žinduolių, kartais ir paukščių krauju. Kartais užpuola ir žmogų. Priekiniais aštriais dantimis padaro nedidelę žaizdelę. Seilėse esančios medžiagos neleidžia kraujui krešėti. Su seilėmis gali pernešti pasiutligę, Čagaso ligą. Didieji vampyrai pavojingi gyvuliams, jų pastovūs antpuoliai pražudo galvijus. Pasiutligės virusas vampyro organizme gali išlikti gyvybingas iki 10 mėnesių. Kovodami su vampyrais fermeriai naminiams gyvuliams sušvirkščia specialių medžiagų, kurios skatina kraujo krešėjimą ir jiems patiems yra nepavojingos, tačiau atsigėrusiems šių gyvulių kraujo vampyrams sukelia vidinį kraujavimą.